**สัญญาการซื้อขายไฟฟ้าจากโซลาร์เซลล์**

สัญญานี้ทำขึ้นวันที่ ๒๗ พฤษภาคม พ.ศ. ๒๕๖๘ ณ โรงเรียนมัธยมวัดหนองจอก ระหว่าง **โรงเรียนมัธยมวัดหนองจอก** โดย **นายประจวบ อินทแย้ม** ตำแหน่ง ผู้อำนวยการโรงเรียน บัตรประชาชนเลขที่ ..............................ที่อยู่ เลขที่ 21 ถนนเลียบวารี แขวงกระทุ่มราย เขตหนองจอก กรุงเทพมหานคร 10530 ต่อไปในสัญญานี้จะเรียกว่า “**ผู้ซื้อ**” ฝ่ายหนึ่ง กับ

**บริษัท โอเอวัน จำกัด** โดย **นางสาวฐิติมา มโนหมั่นศรัทธา** ตำแหน่งประธานกรรมการบริหาร ผู้มีอำนาจลงนามผูกพันนิติบุคคลปรากฏตามหนังสือรับรองบริษัทฯ บัตรประชาชนเลขที่ ๓๑๐๐๕๐๐๕๘๗๗๖๔ สำนักงานใหญ่เลขที่ ๓๐๐/๕๗ หมู่บ้านกลางเมืองเออร์บาเนี่ยน พระราม ๙ - ลาดพร้าว ซอยลาดพร้าว ๘๔ ถนนประดิษฐ์มนูธรรม แขวงวังทองหลาง เขตวังทองหลาง กรุงเทพมหานคร ๑๐๓๑๐ ทะเบียนการค้าเลขที่ ๐๑๐๕๕๓๖๑๐๔๐๓๘ ต่อไปในสัญญานี้จะเรียกว่า “**ผู้ขาย**” อีกฝ่ายหนึ่ง

ผู้ซื้อมีความประสงค์จะซื้อไฟฟ้าจากโซลาร์เซลล์จากผู้ขาย โดยผู้ขายจะต้องติดตั้งอุปกรณ์ผลิตกระแสไฟฟ้าจากโซลาร์เซลล์ขนาดกำลังการผลิตไม่น้อยกว่า ๓๕๐ กิโลวัตต์ มูลค่า ๙,๐๐๐,๐๐๐.๐๐ บาท
( เก้าล้านบาทถ้วน ) เพื่อลดค่าใช้จ่ายทางไฟฟ้าให้กับผู้ซื้อ โดยคู่สัญญาทั้งสองฝ่ายตกลงทำสัญญาซื้อ-ขายไฟฟ้าจากโซลาร์เซลล์ฉบับนี้ โดยมีสาระสำคัญดังต่อไปนี้

**ข้อ ๑ ระยะเวลาของสัญญา**

สัญญาซื้อขายไฟฟ้าจากโซลาร์เซลล์ฉบับนี้มีระยะเวลา ๒๕ (ยี่สิบห้า) ปี นับตั้งแต่วันเริ่มจำหน่ายไฟฟ้าเชิงพาณิชย์ระหว่างผู้ซื้อและผู้ขาย

**ข้อ ๒ การออกแบบและติดตั้ง**

๒.๑ ผู้ขายจะทำการสำรวจสถานที่และพื้นที่ที่จะติดตั้งอุปกรณ์ผลิตกระแสไฟฟ้าจากโซลาร์เซลล์ตามตำแหน่งที่ผู้ซื้อกำหนด หากว่าพื้นที่นั้นไม่สามารถติดตั้งได้ หรือมีอุปสรรคที่จะทำให้การติดตั้งไม่ได้ผลการผลิตกระแสไฟฟ้าได้สูงสุด สามารถเปลี่ยนตำแหน่งที่ติดตั้งใหม่ที่ให้ผลการผลิตกระแสไฟฟ้าได้สูงสุด ทั้งนี้ต้องเป็นไปตามความเห็นชอบของคู่สัญญาทั้งสองฝ่าย

๒.๒ ผู้ขายจะทำการออกแบบการติดตั้งโซลาร์เซลล์ตามปริมาณการใช้ไฟฟ้าจากการคำนวณทางวิศวกรรมไฟฟ้าจากค่าการใช้ไฟฟ้าของผู้ซื้อย้อนหลังไม่น้อยกว่า ๒ ปี เพื่อให้ได้กำลังการผลิตตามความต้องการใช้งานจริง ภายใต้ความเห็นชอบของผู้ซื้อ

๒.๓ หากพื้นที่ติดตั้งต้องมีการปรับปรุงพื้นที่หรืออาคารบางส่วน ต้องไม่ทำให้ความสวยงามของพื้นที่หรืออาคารลดลงเกินความจำเป็น และต้องได้รับความเห็นชอบจากผู้ซื้อเป็นหนังสือก่อนจึงจะเข้าไปทำการปรับปรุงพื้นที่ได้ โดยค่าใช้จ่ายในการปรับปรุงพื้นที่เป็นความรับผิดชอบของผู้ขาย

๒.๔ การเข้าพื้นที่เพื่อติดตั้งอุปกรณ์ผลิตกระแสไฟฟ้าจากโซลาร์เซลล์ ผู้ขายต้องได้รับความเห็นชอบจากผู้ซื้อเป็นหนังสือเห็นชอบเท่านั้นจึงจะเข้าไปดำเนินการได้

๒.๕ ผู้ซื้อจะต้องประกาศให้บุคลากรในหน่วยงานทราบถึงการเข้ามาติดตั้งอุปกรณ์ และกันบริเวณไม่ให้บุคคลอื่นที่ไม่ใช่บุคลากรของผู้ขายเข้ามาในพื้นที่การก่อสร้างเพื่อความปลอดภัย

๒.๖ พื้นที่ก่อสร้างเป็นพื้นที่อันตรายห้ามผู้ที่ไม่เกี่ยวข้องเข้ามาในพื้นที่ก่อสร้าง หากบุคคลอื่นที่ไม่ใช่บุคลากรของผู้ขายจะเข้ามาในพื้นที่ก่อสร้างเพื่อเข้ามาสังเกตการณ์ หรือถ่ายทำวิดีโอ ต้องมีการขออนุญาตเป็นหนังสือและต้องได้รับการอนุญาตจากวิศวกรที่ควบคุมการก่อสร้างให้เข้าพื้นที่ได้เป็นหนังสือเท่านั้นจึงจะเข้าพื้นที่ก่อสร้างได้ ต้องสวมชุดป้องกันภัยที่ผู้ขายกำหนด และอยู่ภายในบริเวณที่กำหนดเท่านั้น แต่หากบุคคลผู้นั้นฝ่าฝืนและได้รับอันตราย บุคคลผู้นั้นต้องรับผิดชอบตนเองและไม่สามารถเรียกร้องค่าเสียหายใด ๆ จากผู้ขาย

๒.๗ ผู้ขายจะต้องประกาศมาตรการรักษาความปลอดภัยบริเวณพื้นที่ก่อสร้าง เพื่อป้องกันอุบัติเหตุ หรืออันตรายจากการก่อสร้าง

๒.๘ ผู้ขายจะดำเนินการขออนุญาตติดตั้งและขนานไฟฟ้ากับการไฟฟ้านครหลวง และ/หรือ การไฟฟ้าส่วนภูมิภาค และขออนุญาตต่อหน่วยงานที่เกี่ยวข้องทั้งหมด เพื่อให้การใช้ไฟฟ้าจากโซลาร์เซลล์เป็นไปตามกฎหมายที่เกี่ยวข้องทุกประการ

๒.๙ เมื่อการติดตั้งเสร็จสิ้น ผู้ขายจะทำการทดสอบระบบจนกว่าจะมั่นใจว่าระบบพร้อมให้ผู้ซื้อใช้งานได้แล้ว จึงจะเปิดให้ใช้บริการอย่างเป็นทางการต่อไป

๒.๑๐ ผู้ซื้อสามารถตรวจสอบทุกขั้นตอนการดำเนินการได้ และต้องลงลายมือชื่อกำกับเอกสารการดำเนินการในแต่ละขั้นตอนด้วย

๒.๑๑ การดำเนินการส่วนการออกแบบและติดตั้ง ผู้ซื้อไม่ต้องเสียค่าใช้จ่ายใด ๆ

**ข้อ ๓ สิทธิการใช้พื้นที่ติดตั้งอุปกรณ์ผลิตกระแสไฟฟ้าจากโซลาร์เซลล์**

๓.๑ พื้นที่ติดตั้งอุปกรณ์ผลิตกระแสไฟฟ้าจากโซลาร์เซลล์ เป็นพื้นที่หวงห้ามที่อยู่ในความดูแลของผู้ขาย บุคคลอื่นที่ไม่ใช่บุคลากรของผู้ขายไม่มีสิทธิ์เข้า เว้นแต่จะได้รับอนุญาตให้เข้าใช้พื้นที่ดังกล่าวจากผู้ขายเป็นหนังสืออนุญาตเท่านั้น

๓.๒ กรณีที่ผู้ซื้อต้องการใช้พื้นที่ติดตั้งอุปกรณ์ผลิตกระแสไฟฟ้าจากโซลาร์เซลล์เพื่อประโยชน์ทางการศึกษา หรือจัดกิจกรรมเผยแพร่ประโยน์จากการใช้ไฟฟ้าจากโซลาร์เซลล์ ผู้ซื้อต้องมีหนังสือแจ้งให้ผู้ขายทราบล่วงหน้าไม่น้อยกว่า ๓๐ วัน ซึ่งผู้ขายจะต้องมีหนังสืออนุญาตให้ใช้พื้นที่ดังกล่าวแล้วผู้ซื้อจึงจะมีสิทธิ์เข้าใช้พื้นที่ดังกล่าวได้ และในวันจัดกิจกรรมผู้ขายจะต้องส่งเจ้าหน้าที่มาดูแลความปลอดภัยในระหว่างจัดกิจกรรมด้วย

 กรณีที่ผู้ซื้อใช้พื้นที่ติดตั้งอุปกรณ์ผลิตกระแสไฟฟ้าจากโซลาร์เซลล์โดยไม่ได้แจ้งให้ผู้ขายรับทราบ หรือผู้ขายยังไม่อนุมัติให้มีการเข้าใช้งาน แล้วเกิดอุบัติเหตุที่สร้างความเสียหายต่อชีวิตหรืออุปกรณ์ใด ๆ ผู้ซื้อจะต้องรับผิดชอบต่อความเสียหายนั้นด้วยตนเอง ไม่สามารถเรียกร้องความเสียหายจากผู้ขายได้

๓.๓ พื้นที่ติดตั้งอุปกรณ์ผลิตกระแสไฟฟ้าจากโซลาร์เซลล์ หมายถึง

๓.๓.๑ พื้นที่ที่มีการติดตั้งแผงโซลาร์เซลล์และบริเวณโดยรอบระยะไม่เกิน ๑๐ เมตร

๓.๓.๒ พื้นที่ที่มีการติดตั้งอินเวอร์เตอร์และสายไฟฟ้าที่เชื่อมต่ออุปกรณ์ผลิตกระแสไฟฟ้าจากโซลาร์เซลล์ทั้งหมด

**ข้อ ๔ การคิดค่าไฟฟ้าและการจดนับจำนวนการใช้ไฟฟ้า**

๔.๑ ราคาค่าไฟฟ้าจากโซลาร์เซลล์ที่ผู้ขายคิดกับผู้ซื้อนั้น เป็นไปตามข้อกำหนดในหนังสือกรมธนารักษ์ ที่ กค ๐๓๑๒/ว ๑๓๗ ลงวันที่ ๑๘ ธันวาคม ๒๕๖๖ เรื่อง แนวทางการใช้ประโยชน์ที่ราชพัสดุเพื่อติดตั้งระบบผลิตไฟฟ้าจากพลังงานแสงอาทิตย์แบบติดตั้งบนหลังคา อัตราต่อหน่วยที่รวมภาษีมูลค่าเพิ่มแล้ว คือ ............... บาท (..........................................................) คงที่ตลอดอายุสัญญา ซึ่งเป็นราคาต่อหน่วยที่ถูกกว่าค่าไฟฟ้าที่ผู้ซื้อจ่ายให้กับการไฟฟ้านครหลวง และ/หรือ การไฟฟ้าส่วนภูมิภาค เดือนล่าสุดร้อยละ ๒๐ และไม่ใช่ราคา TOU (Time of Used) ที่ราคาค่าไฟฟ้ากลางวันกับกลางคืนแตกต่างกัน

๔.๒ ผู้ขายคิดค่าไฟฟ้าจากผู้ซื้อตามหน่วยการใช้ไฟฟ้าจริง

๔.๓ ผู้ซื้อและผู้ขายสามารถตรวจดูหน่วยการใช้ไฟฟ้าที่ปรากฏบนมิเตอร์ไฟฟ้าจากโซลาร์เซลล์ ได้จากที่ตัวมิเตอร์ไฟฟ้าจากโซลาร์เซลล์ หรือจากแอพพลิเคชันการรายงานผลการผลิตและใช้ไฟฟ้าจากโซลาร์เซลล์ หรือจากรายงานการแจ้งหนี้ในระบบแอพพลิเคชันที่ผู้ขายพัฒนาให้ผู้ซื้อได้ใช้งาน

๔.๔ เมื่อผู้ซื้อได้รับหนังสือแจ้งหนี้ค่าไฟฟ้าจากโซลาร์เซลล์แล้ว ต้องชำระค่าไฟฟ้าจากโซลาร์เซลล์ให้กับผู้ขายภายในเวลา ๓ วัน ตั้งแต่วันที่ได้รับหนังสือค่าไฟฟ้าจากโซลาร์เซลล์ไม่รวมวันหยุดราชการ ผ่านบัญชีออนไลน์บริษัท โอเอวัน จำกัด ธนาคารออมสิน เลขที่ ............................. และแนบหลักฐานการโอนเงินผ่านแอพพลิเคชันที่ผู้ขายพัฒนาให้ผู้ซื้อได้ใช้งาน โดยผู้ซื้อมีหน้าที่ต้องจัดทำเอกสารการชำระเงินที่มีการหักภาษี ณ ที่จ่ายให้กับผู้ขายในอัตราร้อยละ ๓

๔.๕ กรณีการไฟฟ้าฝ่ายผลิตแห่งประเทศไทย และ/หรือ การไฟฟ้านครหลวง และ/หรือ การไฟฟ้าส่วนภูมิภาค และ/หรือ หน่วยงานราชการอื่นที่เกี่ยวข้องมีการประกาศกฎหมาย กฎกระทรวง หรือระเบียบอื่นใด อันส่งผลกระทบต่อทั้งผู้ซื้อและผู้ขายตามสัญญานี้ ให้ทั้งสองฝ่ายนำสัญญาฉบับนี้มาแก้ไข ปรับปรุงเพิ่มเติม เพื่อให้สอดคล้องกับเงื่อนไขแห่งกฎหมาย กฎกระทรวง และระเบียบอื่นใดที่มีการประกาศเปลี่ยนแปลงนั้น

**ข้อ ๕ การรับประกัน**

๕.๑ ผู้ขายต้องทำประกันวินาศภัยที่เกิดจากอุปกรณ์ผลิตกระแสไฟฟ้าจากโซลาร์เซลล์ ครอบคลุมทั้งอุปกรณ์ผลิตกระแสไฟฟ้า และอาคารที่ติดตั้งอุปกรณ์ทั้งหมด

๕.๒ ผู้ขายรับประกันอุปกรณ์ผลิตกระแสไฟฟ้าจากโซลาร์เซลล์ทุกชิ้นตลอดอายุสัญญา เมื่ออุปกรณ์ชำรุด เสียหาย หรือทำงานไม่เต็มประสิทธิภาพผู้ขายต้องเปลี่ยนอุปกรณ์นั้นให้สามารถทำงานได้อย่างต่อเนื่องหรือดีกว่าเดิม

**ข้อ ๖ การดูแลรักษาอุปกรณ์ผลิตกระแสไฟฟ้าจากโซลาร์เซลล์**

๖.๑ ผู้ขายมีหน้าที่ต้องดูแลรักษาอุปกรณ์ผลิตกระแสไฟฟ้าจากโซลาร์เซลล์ทุกชิ้นตลอดอายุสัญญา ตามแผนปฏิบัติการที่ได้รับความเห็นชอบจากผู้ซื้อแล้ว โดยแผนปฏิบัติการต้องประกอบไปด้วย

๖.๑.๑ แผนการทำความสะอาดแผงโซลาร์เซลล์

๖.๑.๒ แผนการตรวจอุปกรณ์ผลิตกระแสไฟฟ้าจากโซลาร์เซลล์ประจำเดือน, ประจำปี

๖.๑.๓ แผนการป้องกันอัคคีภัยและดับเพลิงที่เกิดจากการผลิตกระแสไฟฟ้าจากโซลาร์เซลล์

๖.๑.๔ แผนฉุกเฉินที่เกิดจากการผลิตกระแสไฟฟ้าจากโซลาร์เซลล์ไม่ทำงาน หรือเกิดอุบัติเหตุจากกรณีต่าง ๆ

๖.๒ ผู้ขายต้องจัดทำแผนปฏิบัติการส่งให้ผู้ซื้อพิจารณาเห็นชอบ หากว่าผู้ซื้อเห็นว่าต้องมีการปรับปรุงแผนปฏิบัติการ ผู้ขายต้องปรับปรุงแผนปฏิบัติการจนกว่าจะได้รับความเห็นชอบจากผู้ซื้อ

๖.๓ ผู้ขายต้องจัดทำแผนฉุกเฉินให้ผู้ซื้อพิจารณาเห็นชอบ หากว่าผู้ซื้อเห็นว่าต้องมีการปรับปรุงแผนฉุกเฉิน ผู้ขายต้องปรับปรุงแผนฉุกเฉินจนกว่าจะได้รับความเห็นชอบจากผู้ซื้อ

๖.๔ เมื่อผู้ขายได้รับการแจ้งความเสียหายจากผู้ซื้อ ผู้ขายจะทำการตรวจสอบและแก้ไขความเสียหายนั้นภายในเวลาไม่เกิน ๒๔ ชั่วโมง แต่หากว่ามีอุปกรณ์รายการใดที่ต้องสั่งจากต่างประเทศและใช้เวลาการซ่อมแซมเกินกว่าเวลาที่กำหนด ผู้ขายต้องแจ้งให้ผู้ซื้อทราบเป็นหนังสือเท่านั้น และต้องกำหนดระยะเวลาการเปลี่ยนอุปกรณ์ใหม่ที่ชัดเจนด้วย และระหว่างที่รออุปกรณ์ใหม่ผู้ขายต้องมีอุปกรณ์สำรองมาใช้งานเป็นการชั่วคราวได้

**ข้อ ๗ การอบรมการใช้งานและดูแลรักษาอุปกรณ์เบื้องต้น**

๗.๑ ก่อนที่ผู้ขายจะส่งมอบอุปกรณ์ผลิตกระแสไฟฟ้าจากโซลาร์เซลล์ให้กับผู้ซื้อ ผู้ขายมีหน้าที่ต้องอบรมให้ความรู้ในการใช้งาน ดูแลรักษา และการป้องกันอัคคีภัยจากอุปกรณ์ผลิตกระแสไฟฟ้าจากโซลาร์เซลล์เบื้องต้นให้กับผู้ซื้อ จนกว่าผู้ซื้อจะมั่นใจว่าสามารถใช้งานและดูแลรักษาอุปกรณ์เบื้องต้นได้ด้วยตนเอง หลังจากนั้นผู้ซื้อจะลงนามในหนังสือยืนยันความพร้อมในการรับมอบอุปกรณ์ทั้งระบบจากผู้ขาย

๗.๒ หลังจากที่ผู้ขายส่งมอบอุปกรณ์ผลิตกระแสไฟฟ้าจากโซลาร์เซลล์ให้กับผู้ซื้อแล้ว นอกจากผู้ขายจะมีหน้าที่ติดตามตรวจสอบการทำงานของอุปกรณ์ต่าง ๆ ให้ทำงานได้อย่างสมบูรณ์ตามแผนปฏิบัติการแล้ว ผู้ขายต้องอบรมให้ความรู้ในการใช้งาน ดูแลรักษา และการป้องกันอัคคีภัยที่เกิดจากการใช้งานอุปกรณ์ผลิตกระแสไฟฟ้าจากโซลาร์เซลล์กับผู้ซื้อเป็นประจำทุกปี หรือตามที่ผู้ซื้อประสงค์อย่างน้อยปีละ ๑ ครั้ง และต้องแจ้งระยะเวลาการอบรมการป้องกันอัคคีภัยและดับเพลิงล่วงหน้าไม่น้อยกว่า ๓๐ วัน

**ข้อ ๘ การตรวจสอบการทำงานของระบบไฟฟ้าจากโซลาร์เซลล์**

๘.๑ ผู้ขายต้องจัดทำระบบการตรวจสอบและดูแลระบบการผลิตกระแสไฟฟ้าจากโซลาร์เซลล์ผ่านระบบออนไลน์ให้ผู้ซื้อสามารถเข้าตรวจสอบและดูผลการผลิตกระแสไฟฟ้าจากโซลาร์เซลล์ ตรวจสอบสภาพการทำงานของอุปกรณ์ต่าง ๆ ผ่านจอมอนิเตอร์หรือโทรศัพท์มือถือได้ตลอดเวลา

๘.๒ เมื่อเกิดเหตุการทำงานที่ผิดพลาดหรือผิดปกติ ระบบจะต้องแจ้งเตือนให้ผู้ดูแลระบบทั้งของผู้ขายและผู้ซื้อได้รับทราบในทันที เพื่อดำเนินการแก้ไขเหตุได้ทันที

**ข้อ ๙ การสนับสนุนงานของผู้ซื้อ**

๙.๑ ผู้ขายมีบุคลากรที่มีความรู้และประสบการณ์เกี่ยวกับโซลาร์เซลล์และพลังงานสะอาดที่พร้อมให้การสนับสนุนภารกิจของผู้ซื้อในการให้ความรู้เกี่ยวกับการนำพลังงานสะอาดมาใช้งานและการอนุรักษ์พลังงาน โดยผู้ซื้อจะต้องแจ้งให้ผู้ขายทราบล่วงหน้าไม่น้อยกว่า ๓๐ วัน

๙.๒ ผู้ขายพร้อมสนับสนุนให้ผู้ซื้อจัดตั้งศูนย์เรียนรู้พลังงานสะอาดและการอนุรักษ์พลังงานขึ้นภายในหน่วยงาน เพื่อให้ผู้ซื้อเป็นผู้นำด้านพลังงานสะอาดและการอนุรักษ์พลังงานของชุมชนหรือสังคม

**ข้อ ๑๐ ค่าปรับ**

๑๐.๑ กรณีผู้ซื้อไม่ชำระค่าใช้ไฟฟ้าจากโซลาร์เซลล์ภายในระยะเวลาที่กำหนดตามข้อ ๓.๔ ผู้ซื้อต้องเสียค่าปรับเป็นรายวัน ในอัตราร้อยละ ๑ ของค่าไฟฟ้าที่ปรากฎในใบแจ้งหนี้ของเดือนที่ผิดนัดชำระหนี้ และต้องไม่ต่ำกว่า ๑,๐๐๐.๐๐ บาท/วัน (หนึ่งพันบาทถ้วน/วัน) จนกว่าจะมีการชำระเงินตามใบแจ้งหนี้

๑๐.๒ กรณีที่ผู้ขายไม่เข้ามาดำเนินการตามแผนปฏิบัติการโดยไม่มีเหตุผลอันควร ผู้ขายจะต้องเสียค่าปรับเป็นรายวัน ๆ ละ ๑,๐๐๐.๐๐ บาท (หนึ่งพันบาทถ้วน) จนกว่าจะมีการดำเนินการตามแผนปฏิบัติการที่กำหนด

๑๐.๓ กรณีที่ผู้ซื้อมีหนังสือแจ้งให้ผู้ขายเข้ามาตรวจสอบการทำงานของอุปกรณ์ผลิตกระแสไฟฟ้าจากโซลาร์เซลล์ว่าทำงานผิดปกติหรือไม่ แล้วผู้ขายไม่เข้ามาดำเนินการ ผู้ขายจะต้องเสียค่าปรับเป็นรายวัน ๆ ละ ๑,๐๐๐.๐๐ บาท (หนึ่งพันบาทถ้วน) จนกว่าจะมีการดำเนินการตามหนังสือ

๑๐.๔ กรณีที่มีเหตุให้ต้องเปลี่ยนอุปกรณ์ในระบบผลิตกระแสไฟฟ้าจากโซลาร์เซลล์ แต่ผู้ขายไม่ดำเนินการให้โดยไม่แจ้งสาเหตุ ผู้ขายจะต้องเสียค่าปรับเป็นรายวัน ๆ ละ ๑๐,๐๐๐.๐๐ บาท (หนึ่งหมื่นบาทถ้วน) จนกว่าจะมีการดำเนินเปลี่ยนอุปกรณ์ให้ระบบทำงานได้ต่อไป

๑๐.๕ หากอุปกรณ์ที่ต้องเปลี่ยนตามข้อ ๘.๔ ต้องสั่งซื้อจากต่างประเทศ ผู้ขายจะต้องมีหนังสือแจ้งให้ผู้ซื้อทราบ โดยต้องมีรายละเอียดการสั่งซื้ออุปกรณ์นั้นให้ผู้ซื้อพิจารณา และไม่มีการเรียกเก็บค่าปรับ

๑๐.๖ พื้นที่ติดตั้งอุปกรณ์ผลิตกระแสไฟฟ้าจากโซลาร์เซลล์ เป็นพื้นที่หวงห้ามที่อยู่ในความดูแลของผู้ขาย หากมีบุคคลอื่นละเมิดเข้าไปในพื้นที่ดังกล่าวโดยไม่ได้รับอนุญาตจากผู้ขายแล้วทำให้เกิดความเสียหายแก่อุปกรณ์ผลิตกระแสไฟฟ้าจากโซลาร์เซลล์ทั้งหมดหรือบางส่วน

๑๐.๖.๑ ผู้ที่ละเมิดเป็นบุคลากรของผู้ซื้อทั้งทางตรงและทางอ้อม ผู้ซื้อต้องเป็นผู้รับผิดชอบต่อความเสียหายที่เกิดขึ้น

๑๐.๖.๒ ผู้ที่ละเมิดไม่ใช่บุคลากรของผู้ซื้อทั้งทางตรงและทางอ้อม ผู้ซื้อไม่ต้องรับผิดชอบต่อความเสียหายที่เกิดขึ้น

**ข้อ ๑๑ เหตุสุดวิสัย**

๑๑.๑ กรณีที่คู่สัญญาฝ่ายหนึ่งฝ่ายใดปฏิบัติหน้าที่ล่าช้าหรือผิดสัญญานี้ เนื่องมาจากเหตุสุดวิสัย ที่มิให้ถือว่าคู่สัญญาฝ่ายนั้นผิดสัญญา และคู่สัญญาอีกฝ่ายหนึ่งไม่มีสิทธิเรียกร้องค่าเสียหายที่เกิดขึ้นจากคู่สัญญาฝ่ายนั้นไม่ว่าด้วยเหตุใด

คำว่า “เหตุสุดวิสัย” หมายความว่า เหตุใด ๆ อันจะเกิดขึ้นหรือจะให้ผลพิบัติซึ่งเป็นเหตุที่ไม่อาจป้องกันได้ แม้ทั้งบุคคลผู้จะต้องประสบหรือใกล้จะต้องประสบกับเหตุดังกล่าวนั้นจะได้จัดการระมัดระวังตามสมควรอันพึงคาดหมายได้จากบุคคลในฐานะและภาวะเช่นนั้น ตามที่บัญญัติไว้ในประมวลกฎหมายแพ่งและพาณิชย์ และให้รวมถึงเหตุต่างๆ ดังต่อไปนี้

๑๑.๑.๑ จากภัยธรรมชาติ เช่น แผ่นดินไหว พายุ น้ำท่วม หรือ ไฟไหม้ ที่เกิดจากไฟฟ้าลัดวงจรโดยไม่ทราบสาเหตุ

๑๑.๑.๒ ระบบการผลิตและจ่ายไฟฟ้าทำงานขัดข้อง เนื่องจากความชำรุดเสียหายของระบบผลิตไฟฟ้าจากแผงโซลาร์เซลล์ หรืออุปกรณ์ที่เกี่ยวข้องซึ่งไม่ได้เกิดจากการกระทำที่เป็นความผิดของผู้ขาย

๑๑.๒ ในกรณีที่เกิดเหตุสุดวิสัยขึ้น คู่สัญญาฝ่ายที่จะอ้างเหตุสุดวิสัยต้องดำเนินการดังนี้

๑๑.๒.๑ แจ้งให้อีกฝ่ายหนึ่งทราบถึงเหตุสุดวิสัยดังกล่าวโดยเร็วที่สุดเท่าที่จะทำได้พร้อมด้วย รายละเอียดของเหตุที่เกิดขึ้นและระยะเวลาที่จำเป็นในการแก้ไขเยียวยาความเสียหายจากเหตุสุดวิสัยนั้น

๑๑.๒.๒ ใช้ความพยายามอย่างที่สุดในการแก้ไขสถานการณ์ดังกล่าวให้กลับสู่สภาพปกติโดยเร็ว

๑๑.๒.๓ มีสิทธิเรียกร้องค่าเสียหาย ในกรณีที่เกิดเหตุจากบุคคลที่สามได้

๑๑.๒.๔ กรณีคู่สัญญาฝ่ายหนึ่งฝ่ายใดไม่สามารถปฏิบัติตามสัญญาได้ทั้งหมดหรือบางส่วน เนื่องจากเหตุสุดวิสัยต่อเนื่องกันเกินกว่า 60 วัน คู่สัญญาแต่ละฝ่ายมีสิทธิบอกเลิกสัญญาหรือแก้ไขสัญญาได้ โดยส่งคำบอกกล่าวเป็นหนังสือไปยังคู่สัญญาอีกฝ่ายหนึ่งทราบล่วงหน้าเป็นเวลาไม่น้อยกว่า ๓๐ วัน

กรณีที่คู่สัญญาฝ่ายหนึ่งฝ่ายใดไม่สามารถปฏิบัติตามสัญญาอันเนื่องมาจากเหตุสุดวิสัย จะถือว่าคู่สัญญาฝ่ายนั้นผิดสัญญาไม่ได้

**ข้อ ๑๒ การเปลี่ยนแปลงแก้ไขสัญญา**

ถ้ามีเหตุจำเป็นต้องมีการเปลี่ยนแปลงแก้ไขสัญญาฉบับนี้ ให้ผู้ที่ประสงค์จะแก้ไขสัญญาทำหนังสือแจ้งความประสงค์ขอแก้ไขสัญญา โดยให้ระบุสาเหตุการขอแก้ไขสัญญาให้ชัดเจนเพื่อให้ทั้งสองฝ่ายมีการตั้งคณะทำงานการแก้ไขสัญญาภายในเวลาไม่เกิน ๓๐ วัน เพื่อให้การแก้ไขสัญญาเป็นประโยชน์ต่อทั้งสองฝ่าย

**ข้อ ๑๓ การสิ้นสุดของสัญญา**

๑๓.๑ เมื่อครบสัญญาการซื้อขายไฟฟ้าจากโซลาร์เซลล์ตามสัญญานี้ อุปกรณ์การผลิตไฟฟ้าจากโซลาร์เซลล์ทั้งหมด ตกเป็นกรรมสิทธิ์ของผู้ซื้อ ผู้ขายไม่มีสิทธิ์เรียกชำระเงินค่าใช้ไฟฟ้าจากผู้ซื้อได้อีกต่อไป

๑๓.๒ ผู้ขายมีสิทธิ์บอกเลิกสัญญาและเรียกค่าเสียหาย รวมทั้งค่าเสียโอกาสและกำไรในทางธุรกิจด้วยในกรณีที่มีเหตการณ์อย่างหนึ่งอย่างใดต่อไปนี้

(๑) ผู้ซื้อค้างชำระค่าไฟฟ้าเกินกว่าหกรอบใบแจ้งหนี้

(๒) เมื่อมีเหตุอื่นใดอันเป็นผลบังคับจากกฎหมาย กฎกระทรวง หรือระเบียบข้อบังคับทางราชการ ที่ส่งผลกระทบต่อการดำเนินการผลิตไฟฟ้าตามสัญญานี้ หรือส่งผลกระทบต่อการซื้อขายไฟฟ้าตามสัญญานี้ ผู้ขายจะส่งหนังสือแจ้งการบอกเลิกสัญญาให้ผู้ซื้อทราบล่วงหน้าไม่น้อยกว่า ๓๐ วัน

๑๓.๓ กรณีที่สัญญานี้สิ้นสุดลงเพราะเหตุตามข้อ ๑๓.๒ (๑) และ (๒) ผู้ขายจะรื้อถอนระบบผลิตไฟฟ้าจากโซลาร์เซลล์ออกจากพื้นที่ติดตั้งภายในกำหนด ๑๒๐ วัน

๑๓.๔ เมื่อสัญญาซื้อขายไฟฟ้านี้สิ้นสุดลงตามข้อ ๑๓.๒ หรือ ๑๓.๓ ให้ถือว่าสิทธิในการใช้พื้นที่ติดตั้งระบบผลิตไฟฟ้าของผู้ขายได้สิ้นสุดลงด้วย เว้นแต่คู่สัญญาจะตกลงกันเป็นอย่างอื่น

**ข้อ ๑๔ การต่อสัญญา**

๑๔.๑ กรณีที่ผู้ซื้อประสงค์จะต่อสัญญากับผู้ขาย ผู้ซื้อจะต้องแจ้งความประสงค์ต่ออายุสัญญาให้ผู้ขายรับทราบอย่างน้อย ๑๒๐ วันก่อนหมดสัญญา เพื่อให้การปรับปรุงสัญญาเป็นประโยชน์ต่อทั้งสองฝ่าย

๑๔.๒ กรณีที่ครบอายุสัญญาแล้ว ผู้ซื้อประสงค์จะต่ออายุสัญญากับผู้ขาย ผู้ซื้อจะต้องแจ้งความประสงค์ต่ออายุสัญญาให้ผู้ขายรับทราบอย่างน้อย ๖๐ วัน เพื่อให้การปรับปรุงสัญญาเป็นประโยชน์ต่อทั้งสองฝ่าย

๑๔.๓ ระหว่างการเจรจาต่ออายุสัญญาตามข้อ ๑๓.๒ ผู้ซื้อไม่ต้องจ่ายค่าการใช้ไฟฟ้าให้กับผู้ขาย และผู้ขายไม่มีสิทธิ์เรียกค่าการใช้ไฟฟ้าจากผู้ซื้อ เพราะอุปกรณ์การผลิตไฟฟ้าได้ตกเป็นกรรมสิทธิ์ของผู้ซื้อแล้ว แต่หากระหว่างการเจรจาต่ออายุสัญญา อุปกรณ์การผลิตไฟฟ้าเกิดความชำรุดเสียหายและผู้ขายเป็นผู้ซ่อมแซม ผู้ขายมีสิทธิ์เรียกค่าซ่อมแซมจากผู้ซื้อได้

**ข้อ ๑๕ การยกเลิกสัญญา**

๑๕.๑ กรณีที่ผู้ซื้อประสงค์จะยกเลิกสัญญาจะต้องมีหนังสือแจ้งความประสงค์ดังกล่าวให้ผู้ขายล่วงหน้าไม่น้อยกว่า ๖๐ วัน

๑๕.๒ เมื่อสัญญาถูกยกเลิกตามข้อ ๑๓.๑ ผู้ขายจะต้องรื้อถอนการติดตั้งอุปกรณ์ผลิตกระแสไฟฟ้าจากโซลาร์เซลล์ให้แล้วเสร็จภายในเวลา ๓๐ วันนับจากวันที่ผู้ซื้อได้รับการชำระเงินค่าใช้ไฟฟ้าจากโซลาร์เซลล์ให้แก่ผู้ขายครบถ้วนแล้ว

๑๕.๓ การยกเลิกสัญญาก่อนครบอายุสัญญาจะทำให้ผู้ขายได้รับความเสียหายจากการลงทุนติดตั้งอุปกรณ์ผลิตกระแสไฟฟ้าจากโซลาร์เซลล์ ผู้ขายมีสิทธิ์ที่จะเรียกร้องค่าความเสียหายจากผู้ซื้อตามค่าเสื่อมราคาของอุปกรณ์ผลิตกระแสไฟฟ้าจากโซลาร์เซลล์ในอัตราร้อยละ ๕ ต่อปี เช่น ผู้ขายลงทุนติดตั้งอุปกรณ์ผลิตกระแสไฟฟ้าจากโซลาร์เซลล์เป็นเงินทั้งสิ้น ๑๐๐ ล้านบาท ขณะที่ยกเลิกสัญญาเป็นปีที่มีการใช้งานมาแล้ว ๖ ปี หมายความว่าอุปกรณ์ผลิตกระแสไฟฟ้าจากโซลาร์เซลล์มีค่าความเสื่อมเท่ากับร้อยละ ๓๐ หรือเท่ากับ ๑๐๐,๐๐๐,๐๐๐ x ๓๐ / ๑๐๐ = ๓๐,๐๐๐,๐๐๐ บาท

๑๕.๓.๑ ผู้ซื้อไม่ประสงค์ที่จะใช้งานอุปกรณ์ผลิตกระแสไฟฟ้าจากโซลาร์เซลล์ต่อไป ผู้ซื้อจะต้องชำระค่าความเสียหายให้แก่ผู้ขายภายในเวลา ๑๒๐ วัน ระหว่างนั้นหากว่าผู้ซื้อยังมีการใช้ไฟฟ้าจากโซลาร์เซลล์ของผู้ขาย ผู้ซื้อยังมีภาระที่ต้องชำระเงินค่าใช้ไฟฟ้าเหมือนดังสัญญายังไม่ถูกยกเลิกไปจนกว่าผู้ขายจะได้รับค่าอุปกรณ์ผลิตกระแสไฟฟ้าจากโซลาร์เซลล์ครบถ้วน

๑๕.๓.๒ ผู้ซื้อประสงค์จะใช้อุปกรณ์ผลิตกระแสไฟฟ้าจากโซลาร์เซลล์ต่อไป ผู้ซื้อจะต้องชำระค่าอุปกรณ์ดังกล่าวตามมูลค่าที่ผู้ขายที่ลงทุน – ค่าเสื่อมราคาของอุปกรณ์ผลิตกระแสไฟฟ้าจากโซล่าเซลล์ ให้แก่ผู้ขายภายในเวลา ๑๒๐ วัน ระหว่างนั้นหากว่าผู้ซื้อยังคงมีการใช้ไฟฟ้าจากโซลาร์เซลล์ของผู้ขาย ผู้ซื้อยังมีภาระที่ต้องชำระเงินค่าใช้ไฟฟ้าเหมือนดังสัญญายังไม่ถูกยกเลิกไปจนกว่าผู้ขายจะได้รับค่าอุปกรณ์ผลิตกระแสไฟฟ้าจากโซลาร์เซลล์ครบถ้วน

๑๕.๔ กรณีที่ผู้ขายยกเลิกกิจการ อุปกรณ์ผลิตกระแสไฟฟ้าจากโซลาร์เซลล์ทั้งหมดให้ตกเป็นของผู้ซื้อ โดยทั้งผู้ซื้อและผู้ขายหรือตัวแทนไม่สามารถเรียกร้องค่าเสียหายใด ๆ จากอีกฝ่ายได้อีกต่อไป

**ข้อ ๑๖ เอกสารอันเป็นส่วนหนึ่งของสัญญา**

๑๖.๑ ผู้ซื้อตกลงยินยอมปฏิบัติตามข้อบังคับ ระเบียบ หรือประกาศของผู้ขายอันเกี่ยวกับเรื่องไฟฟ้าที่ใช้อยู่ หรือการกำหนดขึ้นใหม่ทุกประการในส่วนที่เกี่ยวกับเรื่องความปลอดภัย สิ่งแวดล้อม หรือภัยพิบัติ ตราบเท่าที่ข้อบังคับ ระเบียบ หรือประกาศของผู้ขายที่ไม่ขัดหรือแย้งกับสัญญานี้ ถ้ามีกรณีขัดแย้งกันให้ถือตามสัญญานี้ โดยผู้ขายจะแจ้งข้อบังคับ ระเบียบ และประกาศดังกล่าว ให้ผู้ซื้อทราบเป็นหนังสือล่วงหน้าอย่างน้อย ๓๐ วันก่อนประกาศใช้ข้อบังคับ ระเบียบ หรือประกาศ

๑๖.๒ เอกสารดังต่อไปนี้ให้ถือว่าเป็นส่วนหนึ่งของสัญญานี้

ก. เอกสารแนบท้ายสัญญา ๑ แบบก่อสร้าง จำนวน ๑ ชุด

ข. เอกสารแนบท้ายสัญญา ๒ เอกสารเสนอโครงการ จำนวน ๑ ชุด

ความใดในเอกสารแนบท้ายสัญญาที่ขัดแย้งกับข้อความในสัญญานี้ ให้ใช้ข้อความในสัญญานี้บังคับ และในกรณีที่เอกสารแนบท้ายสัญญาขัดแย้งกันเอง ผู้ซื้อและผู้ขายจะพิจารณาร่วมกันและยุติข้อพิพาทอย่างฉันท์มิตร กรณีที่หาข้อยุติไม่ได้ คู่สัญญาแต่ละฝ่ายมีสิทธินำข้อพิพาทนั้นเข้าสู่กระบวนการยุติธรรม ณ ศาลแพ่ง ถนนรัชดาภิเษก เขตจตุจักร กรุงเทพมหานคร เพื่อหาข้อยุติที่เป็นธรรมต่อทั้งสองฝ่าย

**ข้อ ๑๗ ข้อตกลงอื่น ๆ**

๑๗.๑ การตีความและการบังคับให้เป็นไปตามข้อกำหนดหรือเงื่อนไขของสัญญานี้ ให้อยู่ภายใต้บังคับของกฎหมายไทย

๑๗.๒ ในกรณีที่ข้อกำหนดใด ๆ ในสัญญานี้ ขัดต่อกฎหมายและทำให้ไม่มีผลบังคับใช้ตามกฎหมายให้ถือว่าข้อกำหนดดังกล่าวแยกต่างหากจากข้อกำหนดอื่นของสัญญานี้ซึ่งมีผลบังคับใช้ได้สมบูรณ์ตามกฎหมาย

๑๗.๓ การบอกกล่าว ทวงถามหรือส่งเอกสารใดๆ ไปยังคู่สัญญาฝ่ายอื่นตามภูมิลำเนา ตามที่ระบุไว้ในสัญญานี้ สามารถใช้จดหมายที่เป็นกระดาษ หรือจดหมายอิเล็กทรอนิกส์ได้ทั้งคู่ ให้ถือว่าเป็นการส่งโดยชอบ และคู่สัญญาฝ่ายนั้นได้รับทราบเมื่อคำบอกกล่าว ทวงถามหรือเอกสารนั้นพึงไปถึงตามปกติ

สัญญานี้ทำขึ้นเป็นสองฉบับ มีข้อความถูกต้องตรงกัน ทั้งสองฝ่ายได้อ่านและเข้าใจข้อความโดยละเอียดตลอดแล้ว เห็นว่าถูกต้องตามเจตนารมณ์ทุกประการ เพื่อเป็นหลักฐานจึงได้ลงลายมือชื่อพร้อมทั้งประทับตราสำคัญ (ถ้ามี) ไว้เป็นสำคัญต่อหน้าพยาน และแต่ละฝ่ายต่างยึดถือไว้ฝ่ายละหนึ่งฉบับ

|  |  |  |
| --- | --- | --- |
| ลงชื่อตำแหน่ง | ..................................................................(................................................................)................................................................ | ผู้ซื้อ |
| ลงชื่อตำแหน่ง | ..................................................................(นางสาวฐิติมา มโนหมั่นศรัทธา )ประธานกรรมการผู้บริหารบริษัท โอเอวัน จำกัด | ผู้ขาย |
| ลงชื่อ ............................................................. พยาน (...........................................................)ตำแหน่ง ............................................................ | ลงชื่อ ............................................................. พยาน (...........................................................)ตำแหน่ง ............................................................ |